Петко Р. Славейков
Чужбина

chitanka.info

Далеч от мила бащинина,

от драго първо либе,

на тази чужда земя

разтуха ми не иде.

Ах, весела е пролетта,

приятно е времето,

но тъмен е за мен света

и тъжно ми сърцето.

В гората славей като пей,

на жалост отговаря

и тихий ветрец ако вей,

сълзите ми събаря.

Шумливи, росни ветрове

тъги не разпиляват;

градински, полски цветове

не ме развеселяват.

От тукашните красоти

една не ме привлича,

към тях сърце ми не лети,

не мож да ги обича.

1852 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.